
A vízi közlekedés és a szabad vízeken való tartózkodás rendészete a Balatonon

Vízirendőrként tapasztalom, hogy hiányos ismeretekkel rendelkeznek a szabad vizeket (Balatont) használók. Közép-kelet Európa legnagyobb taván sok olyan helyzet fordul elő, amik veszélyt rejtenek magukban.
A víziközlekedés jogi hátterének két pillére van:
1. a 2000. évi XLII. törvény: A vízi közlekedésről,
2. az 57/2011. (XI.22) NFM rendelet a Vízi közlekedés rendjéről.
A balatoni viharjelzés: 46/2001. (XII. 27.) BM rendelet határozza meg vihar-előrejelzést.
A fürdés szabályait ismernie kell annak, aki kapcsolatba kerül a vízzel, vízieszközök használatával.
Jégen tartózkodás szabályai és az ezzel kapcsolatos problémafelvetés: 46/2001. (XII. 27.) BM rendelet
Engedélyezési eljárások: 13/1996. (VI. 28.) BM rendelet alapján a Balatoni Vízirendészeti Rendőrkapitányság a Nemzeti Közlekedési Hatósággal együtt végzi a vízi rendezvények engedélyezését, illetve ellenőrzését.
Kutatásom célja, hogy bizonyítsam, az emberek nincsenek tisztában a Balaton sajátosságaival, szabályaival. Nem kap kellő figyelmet a sok veszélyforrás.
Feltételezem, hogy
- kortól és iskolai végzettségtől függetlenül az általános tájékozottság alacsony szintű;
- szükség van a szabad vizek használatával kapcsolatos tájékoztatásra, oktatásra;
- hasznos lenne a jogszabályok szélesebb körű, közérthető formában történő megismertetése.
Feltevéseim igazolására a kérdőíves adatgyűjtést ítéltem a legmegfelelőbb módszernek.
A kérdőívek adatait táblázatokon és diagramokon szemléltetem.
A kérdőíves adatok, elméleti ismereteim és gyakorlati tapasztalataim alapján összeállított észrevételek, javaslatok: A 361 kérdőív között egy (1) helyesen kitöltöttet találtam. Azt a feltételezésemet, hogy kortól, iskolai végzettségtől függetlenül az általános tájékozottság alacsony szintű, a válaszadók adatai alátámasztják.
Vízirendőrként, látom a hiányosságokat, és próbálok változtatni ezeken. Ehhez én kevés vagyok, de dolgozatommal is ezt szeretném elősegíteni. Javaslom a köznevelés tananyagába beépíteni a legfontosabb ismereteket, illetve felhívások, tájékoztató táblák, szórólapok terjesztésével, internetes ismeretterjesztéssel, a vízieszközök forgalmazóinak és bérbeadóinak hathatós tájékoztató munkájával javítani a helyzeten. 



